UMnu. Martin Moyo Ukhethwa Ukuba nguMeya wakoBulawayo
Ukhansila ka ward 3 uMnumzana Martin Moyo usekhethwe ukuba nguMeya wedolobho lakoBulawayo, kwathi eHarare kwakhethwa uMnu. Manyenyeni
BULAWAYO — Ukhansila ka ward 3 uMnumzana Martin Moyo usekhethwe ukuba nguMeya wedolobho lakoBulawayo, umsekeli wakhe kunguMnumzana Gift Banda ka ward 5. Ngale ngaseHarare okhethwe ukuba ngumayor engowebandla leMDC-T nguMnu. Benard Manyenyeni esekelwa nguMnu Thomas Muzuva. Ukhetho lolu luphathwe ngoMvulo eCity Hall lapho okhansila abakhethiweyo bethathiswe izifungo zokuqala umsebenzi. U Moyo ukhethwe ngemva kokuba bonke okhansila abangamatshumi amabili lasitshiyagalolunye bevumelane ukuthi aphiwe lesisikhundla. Kukhetho lukamsekeli wakhe, kube lamabizo amathathu, okhansila aboMnumzana Ernest Rafemoyo ka ward 20, uGift Banda kaward 5 locollet ndlovu ka ward 28. UBanda unqobe ngemva kokuvotelwa ngokhansila abalitshumi lane. URafemoyo uthole isitshiyagalombili kwathi uNdlovu wathola amavoti ayisikhombisa. Ekhuluma esamkela lesisikhundla uMoyo uthi ukhangelele ukuqhuba umsebenzi wokuthuthukisa lokuqeda inhlupho ezikhangelane lezakhamizi zakulelidolobho. Uthi lelidolobho lilembali yokuphathwa ngendlela eqondileyo esuthisa uzulu kungakho laye ukhangelele ukuqhuba ngendlela efanayo. Ekhuluma laye esamkela ukukhethwa kwakhe, uMnumzana Banda uthi ubonga uzulu kanye labanye bakhe ekhansilini abamnike lelithuba belethemba ukuthi uzaphatha umsebenzi lo ngendlela encomekayo. Umqondisi wenhlanganiso yezakhamizi zakoBulawayo, uMnumzana Rodrick Fayayo uthi okhansila laba kumele bazwisise ukuthi abantu bakoBulawayo kuyini abakuswelayo njalo baxoxisane labo kabanzi ukuze kutholwe amaqhinga okugcwalisa indingeko zezakhamizi. Ukhetho lwangoMvulo beluphethwe ngumabhalane omkhulu wekhansili uMnumzana Middleton Nyoni, unobhala wekhansili uNkosikazi Sikhangele Zhou kanye losibalukhulu wesabelo uNkosikazi Khonzani Ncube. Ibandla le MDC-T elikhokhelwa eliyiyo elilamalunga wonke kukhansili ibikhethe uMnumzana Mandla Nyathi ukuba ngumeya kodwa yaguqula lesisinqumo ngemva kokuba umphathintambo wezabelo uMnumzana Ignatious Chombo esethe umeya ukhethwa kubokhansila abavotelwe nguzulu. Kunjalo nje uMnu Benard Manyenyeni owebandla leMDC-T laye ukhethwe ukuba ngumayor wedholobho leHarare, ekhethweni oluqutshelwe emahofisini amakhulu kamanisiphala aweTown House ngoMvulo. UManyenyeni uthole amavoti angamatshumi phose amane-38. Amakhansila angamatshumi amane lanhlanu ahlangane okwakuqala ngemva kokukhethwa kwawo ahle aqala ngokuqhuba ukhetho lokudinga umeya kanye lomsekeli wakhe. Ekhethweni olukhokhelwe ngumsitheli weHarare uMnu. Alfred Tome, uManyenyene unqobe obe ncintisa emele ibandla leZanu PF uMnu Beadle Gwesira. Onqobe kukhetho lokudinga umsekeli kamayor nguMnu. Thomas Muzuva laye okade encintisana lowe Zanu PF uMnu Samuel Garachani.